钦定古今图书集成/明伦汇编/闺媛典/第326卷 > 著作郎赠秘书少监权公夫人李氏墓志
## 钦定古今图书集成/明伦汇编/闺媛典/第326卷 > 著作郎赠秘书少监权公夫人李氏墓志

梁肃

“成纪。”李氏自凉武昭王以后，后裔炽大。在元魏有若
司空文穆公冲，冲生司徒高阳公休绩，诸父兄各登
三司，崇勋盛烈，载在前史。夫人司空之后也。曾祖允
义，皇朝庆州刺史；大父仲进，宣州司士参军；考备，冀
州司仓。夫悬圃昆山，是生玙璠，德懿盛族，宜有贤淑。
二掾葆儒行，不跻贵仕，故储庆发和，锺于夫人。夫人
幼而孝恭，长而柔明，归于他室，克协休德。所奉之主，
则著作郎天水权公其人。公大节大名，达于家邦，人
伦仰为师表。夫人明识茂行，光于闺门，姻族资其训
式。有子德舆，七岁而孤。夫人茹未亡之哀，躬徙宅之
教，故德舆也。十五文章知名，二十典秘书。贞元二年，
以廷评尉摄监察御史，为江西从事。夫人从子南征，
寓于锺陵，其乐以道，其养以禄，一慈一孝，宜寿宜福。
天实不吊，享年若干，以四年秋七月某辰寝疾而终。
德舆穷慕崩迫，忍哀问卜，号奉輤裧，至于丹徒，以来
岁某月日，权合祔于先君假葬之域。呜呼！有行可尊，
有礼可法，始辅君子，终垂母仪，而不登上寿，不介丕
祉，斯命也已。篆石纪德，谓为《墓志》，近古之礼也，胡可
阙诸？其铭曰：

武昭之胄，立德立功，且侯且公，文穆之后，昭明有融，
继别为宗，抑抑夫人，馀庆是藂，温良在躬，归我秘书，
体仁协衷，盛德攸同，乃训《孟子》，择乎《中庸》，休有先风，
岂命有极，岂天不牖，降此鞠凶，假窆何所，惟柏惟桐，
于江之东，棘人充充，式号且恫，哀思无穷。